L'exalcalde de Terrassa, Jordi Ballart, considera que seria un greu error que el PSC decidís afegir-se a un eventual bloc unionista després de les eleccions del 21 de desembre: "Això seria el suïcidi polític del PSC", ha dit en una entrevista a l'ACN. Ballart lamenta "l'acostament" que han fet els socialistes a aquest "front" liderat per dos partits que "van contra Catalunya" i assegura que en els propers comicis se sent "orfe" perquè hi ha un espai socialista i d'esquerres que "no el representa ningú". Ballart també lamenta el fitxatge de Ramon Espadaler pel PSC i diu que l'objectiu d'eixamplar l'espai polític no pot "pagar el preu" d'incorporar "una persona de dretes". Això, segons Ballart, demostra la "deriva ideològica" del PSC. En aquest context, Ballart ha recomanat al PSC "tornar als valors fundacionals del 78" per tornar a expressar el pluralisme de la societat catalana: "Era un partit aglutinador i això s'ha trencat. Ja no té vocació de representar a la majoria de catalans que volen un referèndum legal i acordat". De fet, l'exalcalde ha lamentat que els socialistes s'hagin "baixat del carro" del referèndum. "Si vols ser un parit central, majoritari i de govern t'has de posar al costat dels que et demanen poder votar", ha insistir. Per Ballart, el PSC ha perdut molts dels seus valors i no li sorprèn que altres com ell segueixin les mateixes passes. L'exalcalde de Terrassa també ha criticat el viratge del PSOE en aquest sentit i diu que malgrat l'aposta inicial de Pedro Sánchez era "esperonadora", el líder dels socialistes espanyols, assegura, s'ha acabat sotmetent "a l'estratègia del PP per no perdre vots a la resta d'Espanya". Sense opcions pel 21-D Aquest "gir a la dreta" del PSC ha deixat Ballart "orfe" de cara als propers comicis del 21-D: "M'ho hauré de pensar molt i llegir bé tots els programes", assegura. Ballart es defineix com un "socialista sense carnet" i lamenta que aquest espai no el representi ningú actualment. Amb tot, però, Ballart considera que les eleccions per elles mateixes "no resolen res" i creu que és imprescindible que hi hagi un "acord polític" per sortir de l'actual atzucac. "Si després de les eleccions hi ha un resultat similar a l'actual, què passarà?", es pregunta. Segons l'exalcalde de Terrassa un dels possibles escenaris que es poden donar és que un resultat "important" de l'independentisme el 21-D doni força a una negociació amb l'estat espanyol per convocar un referèndum "en condicions". "No hem de caure en l'error de repetir el mateix", insisteix. Una justícia "polititzada" i "sotmesa al PP" Ballart també ha valorat la situació judicial que envolta el context polític català i lamenta la poca contundència del PSC a l'hora de condemnar l'empresonament dels líders de l'ANC i Òmnium i de bona part del Govern: "És intolerable que persones innocents que expressen els seus anhels vagin a la presó". L'exalcalde de Terrassa afirma que aquesta situació no es pot donar en "cap estat democràtic avançat" i deplora que el PSC preferís posar-se al costat del PP i de Cs en l'aplicació de l'article 155 de la constitució. "El PSC es va quedar curt perquè no és una decisió desproporcionada, és una injustícia molt gran". En aquest sentit, Ballart denuncia que existeix una "connivència" clara entre el poder judicial i el poder polític i desconfia de la independència judicial: "Hi ha una justícia sotmesa a l'estratègia del PP", ha etzibat. "Feia polítiques d'esquerres i no hem recolzaven" L'exalcalde també ha reflexionat al voltant dels motius de la seva marxa del partit. Assegura que el context polític nacional ha estat "la gota" que ha fet vessar el got, malgrat Ballart ja "feia mesos que havia desconnectat mentalment del PSC". La seva marxa, diu, era "irremeiable" i s'hagués acabat produint, com a tard, a final del mandat. Ballart detalla que va trobar a faltar el suport de la cúpula del PSC a l'hora d'impulsar la municipalirzació de l'aigua o la implantació de sancions als bancs que tinguessin habitatges buits: "La cúpula estava en connivència amb els poders econòmics. Vaig desconnectat perquè feia polítiques d'esquerres i no hem recolzaven".

Summary: Ballart: "Fer un front unionista després del 21-D seria el suïcidi polític del PSC"


El president del govern espanyol en funcions, Pedro Sánchez, ha emplaçat el president de la Generalitat, Quim Torra, a fer “trucades de tarifa urbana” i parlar amb el PSC, Cs i PP, així com els familiars dels "policies nacionals" ferits abans d'intentar establir un contacte amb ell, com ha fet en quatre ocasions sense èxit. Segons Sánchez, Torra no ha fet una “condemna rotunda” a la violència, sinó que ha “assenyalat els Mossos” pels disturbis de la setmana passada. En aquest marc ha insistit que “Torra s’equivoca quan pensa que Catalunya és una i que ell representa la totalitat de catalans”, i ha reiterat que l’independentisme desitja que governi la dreta a Espanya. En una entrevista a La Sexta, Sánchez ha assegurat que el president de la Generalitat ha de “reconèixer que el problema que hi ha a Catalunya no és d’independència, sinó de convivència” i per aquest motiu, abans que parlar amb ell,  ha de condemnar “de manera rotunda la violència i reconèixer la tasca de les Forces i Cossos de Seguretat de l’Estat i els Mossos”. “No ha fet una condemna a la violència, el que ha fet és assenyalar els Mossos”, ha sentenciat.  El president espanyol també ha relativitzat la capacitat d’entesa amb ERC, malgrat els contactes que la seva vicepresidenta ha mantingut en els últims dies amb Pere Aragonès. En aquest sentit ha recordat que Aragonès va afirmar aquest dijous en un esmorzar informatiu a Madrid que “vol obrir un diàleg amb el govern d’Espanya sense condicions. “Sense condicions vol dir fer un diàleg fora de la legalitat, la constitució i el marc estatutari”? Segons Sánchez, “ara mateix al capdavant de les institucions catalanes hi ha polítics que no reconeixen la legalitat constitucional i aproven resolucions que no respecten el Tribunal Constitucional”.  En aquest marc ha llançat un primer advertiment al Parlament de Catalunya sobre la resolució sobre l’autodeterminació i la monarquia que es votarà al ple dels dies 12 i 13 de novembre, just després de les eleccions.  “Si es vota al Parlament”, ha dit, el Parlament “trobarà la resposta serena i ferma de l’Estat de dret”, perquè “no permetrem que es trenqui la convivència”. En aquest sentit ha insistit que si el president de la Generalitat no pot garantir el compliment de la Llei “tindrem un problema i respondrem, de manera proporcional, però respondrem”. “L’amnistia és il·legal” Sánchez també ha tancat la porta als indults i a l’amnistia per als presos independentistes. “La sentència està per executar-se i complir-se en la seva totalitat, i l’amnistia és inconstitucional i il·legal”, ha dit. Segons Sánchez, l’independentisme està atrapat en la seva pròpia mentida, en parlar de la repressió” Els grups violents trobaran “una resposta ferma” de l’Estat Sánchez també ha assegurat que el seu executiu disposa d’informació sobre l’existència de “grups violents que volen cronificar aquesta crisi”, però “es trobaran la resposta serena i ferma de les forces i cossos de seguretat de l’Estat”. No s’ha pronunciat sobre si els disturbis estaven organitzats: “Les FCSE estan treballant per obtenir tota la informació i actuar contra els elements violents”. Acusa la direcció del Sant Pau de no rebrel per indicació del Govern Sánchez creu que la direcció de l’Hospital Sant Pau no el va voler rebre i ho va fer, a més, seguint “ordres de la Generalitat” durant la visita que va fer a un dels policies ferits que hi estava ingressat. Segons Sánchez, en aquella visita va sentir “tristesa” pel fet que “funcionaris públics” no el rebessin “en les condicions i el tracte que mereixo“ pel que “represento com a president del govern”, i per contra també “orgull” pel policia ferit durant els disturbis.  “No em va rebre ni la direcció de l’hospital púbic”, ha dit. "Em van posar en una sala petita amb la dona del policia nacional, una dona treballadora de Vigo” que “no ha rebut ni una trucada de les institucions polítiques catalanes per defensar les llibertats dels catalans davant els violents”.

Summary: Sánchez diu que Torra ha de fer “trucades de tarifa urbana” a PSC, Cs i PP i als policies ferits abans de parlar amb ell


La ministra de Sanitat, Dolors Montserrat, s'ha posicionat aquest dilluns a favor d'Emmanuel Macron de cara a la segona volta de les eleccions presidencials a França. "Per nosaltres seria important que guanyés un partit europeista, de construcció d'Europa", ha afirmat Montserrat, en declaracions a la premsa després d'inaugurar el Centre d'Atenció i Rehabilitació Sanitària de la fàbrica Seat. La ministra ha defensat que Espanya és un país "integrat en Europa, on vol continuar convivint" i ha augurat que "els francesos pensaran igual" i es decantaran pel partit En Marxa quan tornin a les urnes. "Estic convençudíssima que votaran per un partit europeista per continuar en la construcció d'una Europa que tants beneficis ens ha portat a tots els espanyols i francesos", ha conclòs.

Summary: Dolors Montserrat, sobre les eleccions a França: "Seria important que la segona volta la guanyés un partit europeista"


Un vehicle que circulava pel carrer de les Eres, a Menàrguens (la Noguera), s’ha cremat aquesta tarda. El foc que s’ha originat ha agafat els matolls d’un solar i l’incendi s’ha estès per la zona propera al cotxe. Els Bombers han rebut l’avís de l’incendi poc després de les set de la tarda. Tres dotacions han treballat per apagar les flames i acabar de remullar el terreny cremat. Cap personal ha resultat ferida, segons han informat els Bombers.

Summary: Crema un vehicle i la vegetació d’un solar a Menàrguens, a la Noguera


La Sala Penal de l'Audiència Nacional ha declarat la nul·litat de l'ordre de presó d'un dels CDR acusats de terrorisme, Germinal Tomàs, en considerar que es va vulnerar l'accés a elements essencials de les actuacions, tant per conèixer l'objecte de la imputació com per impugnar la presó provisional. El jutge instructor de la causa, Manuel García Castellón, haurà de decidir ara si l'allibera o considera que la presó provisional ha de mantenir-se. El magistrat ha convocat una vista aquest divendres a les 10 hores per revisar la mesura cautelar. El tribunal d'apel·lació va resoldre el mateix fa prop d'un mes amb relació als recursos presentats per Eduardo Garzón, Guillem Xavier Duch, Xavier Buigas i Alexis Codina -els altres quatre acusats que tampoc van declarar-. A la repetició de la vista el jutge instructor els va mantenir empresonats. En una interlocutòria feta pública aquest dijous, la Secció Segona de la Sala Penal declara nul·la la interlocutòria que envia a presó Germinal Tomàs, dictada per García Castellón el 26 de setembre i acorda "retrotreure les actuacions al moment anterior" a la compareixença de Tomàs. El tribunal estima parcialment el recurs i rebutja deixar Tomàs directament en llibertat provisional perquè "la indefensió generada porta causa d'haver impedit tota informació sobre les actuacions i retallat una eventual impugnació" però "no entra en el contingut de la resolució". "El restabliment del dret vulnerat se satisfà possibilitant el seu exercici en condicions de legalitat", diu la interlocutòria. La Sala Penal acorda repetir la vista de mesures cautelars un cop s'ha alçat el secret de sumari. La interlocutòria reconeix la "vulneració del dret d'accés als elements essencials del detingut" i argumenta que a la gravació de la compareixença "es comprova com el lletrat del recurrent va formular protesta" sense que s'atenguessin les seves raons. El tribunal diu que "no es va donar accés" a la defensa "a aquells materials de la investigació amb els quals, sense perjudici del secret sumarial, pogués estar en condicions de rebatre els arguments exposats pel ministeri fiscal". Va rebutjar dos recursos La Sala Penal també va abordar els recursos dels dos CDR que van declarar davant la Guàrdia Civil i del jutge instructor, Ferran Jolis i Jordi Ros, i en aquest cas va confirmar la presó preventiva perquè no va veure vulneració de drets. Investigació per terrorisme El magistrat instructor investiga els set empresonats per delictes de pertinència a organització terrorista, fabricació i tinença d'explosius i conspiració per causar estralls. El jutge considera que hi ha indicis que els set empresonats formen part d'ERT (Equips de Resposta Tàctica), "una organització amb una estructura jerarquitzada que pretén instaurar la república catalana per qualsevol via, incloses les violentes".

Summary: L'Audiència Nacional anul·la l'ordre de presó d'un dels CDR i el jutge instructor haurà de decidir si l'allibera o no


El conseller d'Afers Exteriors, Raül Romeva, ha assegurat aquest dijous que una Catalunya independent serà reconeguda internacionalment si fa les coses "ben fetes" internament. "Depèn de nosaltres", ha afirmat Romeva en una entrevista al "Matí de Catalunya Ràdio". "Si es manté l'estabilitat parlamentària independentista i la mobilització cívica al carrer, estic absolutament convençut -i a fora cada vegada més- que la República Catalana és inevitable", ha subratllat. A més, el conseller ha defensat l'important paper que té el seu departament en el procés i ha detallat que "el cost d'aquesta presència exterior és de quatre milions i mig d'euros". Romeva ha relativitzat aquesta xifra i ha emfatitzat que "la reacció de l'Estat demostra que aquesta feina és efectiva". "Una cosa és el cost de la presència exterior, i l'altra és la del debat polític", ha volgut separar el conseller d'Afers Exteriors. "En el debat del cost de les delegacions a l'exterior hi ha la trampa de qui no vol que tinguem veu pròpia al món", ha criticat Raül Romeva. "No només no tenim les eines d'un estat, sinó que en tenim un que treballa en contra", ha considerat Romeva que ha explicat que davant d'això el Departament d'Afers Exteriors ha optat per la "discreció". Romeva ha defensat que "al món hi ha la convicció que no hi ha cap motiu per pensar que hi ha una via diferent de la que estem emprenent". De fet, Romeva ha assegurat que l'Estat ja té "assumit que això és imparable". "A fora, el que espera és el sentit comú que no trobem a l'Estat Espanyol", ha afirmat el conseller, que ha volgut enviar un missatge tranquil·litzador als catalans davant el procés de desconnexió. "Si nosaltres fem les coses ben fetes, a fora ens reconeixeran. No esperem que a fora ens facin la feina", ha reflexionat en veu alta. En aquest sentit, el conseller d'afers exteriors ha fet una crida a la mobilització de la ciutadania el dia de la Diada. "Diumenge no va només d'omplir els carrers, va d'omplir de legitimitat el tram decisiu del procés", ha afirmat. El conseller creu que "a l'Estat no hi ha una fermesa democràtica" i ha afirmat que davant d'això i "la paràlisi" cal trobar "altres maneres". Paral·lelament, el conseller ha subratllat la importància de la posada en marxa del programa d'identificació genètica de les persones desaparegudes durant la Guerra Civil i la dictadura franquista. "Això permetrà als vius retre homenatge a les persones que van perdre la vida a la guerra", ha destacat el conseller, que ha assegurat que "no ens podem obrir al món amb deutes pendents". "Ho hem de fer amb la mirada neta i amb la memòria endreçada", ha conclòs.

Summary: Romeva considera que una Catalunya independent serà reconeguda internacionalment si fa les coses "ben fetes" internament


L'exdiputat de la CUP Benet Salellas ha apel·lat aquest divendres a la mobilització social per "guanyar" el judici contra el procés independentista, ja que quan es tracta de judicis "polítics" una part d'aquests "es fa dins la sala i una altra fora", ha assegurat. En l'acte de presentació del seu llibre 'Jo acuso. La defensa en judicis polítics' a Barcelona, el també advocat de Jordi Cuixart i Anna Gabriel ha fet una crida a les mobilitzacions "des del primer dia" del judici per poder-lo "guanyar". "Cal alçar-nos contra la injustícia", ha reiterat l'exdiputat, per afegir que les mobilitzacions han de ser en clau "col·lectiva, democràtica i desobedient". Sobre una hipotètica reunió entre el president de la Generalitat, Quim Torra, i el del govern espanyol, Pedro Sánchez, el pròxim 21 de desembre, Salellas ha assegurat que serà un acte de "propaganda", "d'escenificació", si no s'aborda el dret d'autodeterminació.

Summary: La CUP apel·la a les mobilitzacions per "guanyar" el judici de l'1-O


Catifaires de Ripollet participaran en l'elaboració de la gran catifa floral que es farà entre el 12 i el 15 d'agost a la Grand Place de Brussel·les, un esdeveniment que té lloc a la capital de Bèlgica cada dos anys. L'Associació Cultura i Tradició de Ripollet ha estat escollida per tenyir els encenalls de color violeta i blau genciana que formaran part de la gran catifa, dedicada enguany al Japó. El president de l'entitat, Pere Padró, ha explicat a l'ACN que és un "orgull" per a l'organització poder participar en el que és "la manifestació floral més gran d'Europa". En total, s'enviaran 150 caixes plenes d'encenalls i per això els membres de l'entitat ja treballen en el procés de tenyit de manera "completament manual i artesanal". A més, diversos membres de l'entitat viatjaran aquest agost fins a Brussel·les i participaran en la confecció de la catifa posant els seus propis encenalls. Una delegació de Brussel·les va visitar diversos llocs de Catalunya que destaquen per l'elaboració de catifes i el tenyit d'encenalls. La visita es va fer a través de la Federació Catalana d'Entitats Catifaires i l'entitat finalment escollida va ser l'Associació Cultura i Tradició de Ripollet.  Padró ha explicat que el Japó va posar com a condicionants que entre les tonalitats que apareixeran a la catifa hi havia d'haver el violeta i el blau genciana però a Bèlgica no hi ha flors d'aquests colors, per això s'ha de substituir per encenalls.  El resultat és l'encàrrec de 150 caixes amb encenalls tenyits per part de l'entitat ripolletenca que formaran part dels 1.800 metres quadrats de catifa floral. Per poder arribar a temps, els membres de l'entitat ja han començat el tenyit, un procés manual que duen a terme al mateix municipi. El primer pas és separar l'encenall de la serradura garbellant-lo, posteriorment es prepara el tint en bidons on s'introdueix l'encenall i es deixa tapat durant dos dies perquè agafi el color. Passats els dos dies s'ha d'escórrer i deixar els encenalls a assecar. Un cop secs,  es fiquen en les caixes que viatjaran fins a Brusel·les. Padró apunta que és un procés "una mica llarg" i "molt manual".  Padró ha celebrat l'elecció de l'entitat que presideix per participar en la catifa de Brussel·les ja que ha assegurat que és "un prestigi i un orgull" tant per a l'entitat com per al poble, ja que contribuirà a portar el nom de Ripollet a l'estranger. La voluntat de l'organització és poder enllestir aquesta feina abans que hagin de començar la preparació de les catifes per al dia de Corpus a Ripollet, una activitat arrelada al municipi i que compta amb molta participació. En aquesta línia, ha apuntat que la tradició de les catifes florals pel dia del Corpus "s'ha recuperat i pobles on s'havia perdut la tornen a fer".

Summary: La catifa de la Grand Place de Brussel·les portarà encenalls tenyits a Ripollet


Un home ha resultat ferit de poca gravetat aquest dimecres a la nit en l'incendi d'una xemeneia d'una casa adossada de Sant Celoni (Vallès Oriental), ubicada al carrer Ernest Lluc número 26. Segons els Bombers de la Generalitat, l'avís s'ha rebut a les 22.32 hores i fins al lloc s'hi han desplaçat cinc dotacions dels Bombers, que han pogut extingir l'incendi en mitja hora. El foc ha afectat l'aïllant de la coberta de la casa, les bigues i el fals sostre de la planta superior. En l'incendi va resultar ferit de poca gravetat un home, que va patir talls a les mans, i va ser evacuat a l'Hospital de Sant Celoni amb una ambulància del Sistema d'Emergències Mèdiques (SEM).

Summary: Un ferit en l'incendi d'una xemeneia a Sant Celoni


El govern espanyol recorda que se celebren rodes de premsa posteriors al Consell de Ministres des de l’inici de la democràcia ACN Madrid.-El PP ha reclamat aquest dimecres a la Junta Electoral Central (JEC) que ordeni la suspensió de les rodes de premsa posteriors al Consell de Ministres “si inclouen mesures electoralistes”. Segons el document l’anunci de mesures que l’executiu espanyol està aprovant per decret “incompleix i vulnera la normativa de la Llei Orgànica del Règim Electoral General”. La Junta Electoral Central ja ha demanat al a Secretaria d’Estat de Comunicació –responsable de les rodes de premsa- que formuli les al·legacions que consideri oportunes abans del dijous 13 de març. L’executiu espanyol s’ha mostrat “convençut que ha actuat en tot moment d’acord a la llei” i que així ho determinarà la JEC. La petició dels populars a la JEC forma part de la campanya contra els ‘divendres socials’ anunciats per l’executiu espanyol, que està transformant en decret llei totes les mesures que van caure fruit del rebuig dels pressupostos per part del Congrés o que no s’han pogut aprovar pel veto que PP i Cs han fet a la mesa de la cambra baixa, on tenien majoria.  Segons els populars, són reials decrets de “marcat contingut polític i social” que “influiran de forma electoral en el criteri a prendre pels electors de cara a les pròximes Eleccions Generals”.  Per aquest motiu el PP ha demanat que se “suspenguin” les rodes de premsa posteriors al Consell de Ministres a que es refereixen les mesures “electoralistes” que es pretenen amb l’aprovació dels decrets-llei.  També bol que la JEC prohibeixi donar “qualsevol classe de publicitat i divulgació pels mitjans que siguin que es vulgui donar de l’aprovació” dels decrets. També reclama a la Junta que adverteixi el govern espanyol “sobre la possibilitat de ser sancionar en cas d’incompliment, d’acord al que estableix l’article 153.1 de la Llei Orgànica del Règim Electoral General” que fixa multes de 300 a 3.000 euros en cas que l’incompliment sigui per part de funcionaris o autoritats.  El govern espanyol ja ha respost afirmant que “atendrà els requeriments de les Juntes Electorals en els terminis establerts i amb els arguments que reflecteixin el compliment de la LOREG”, però recorda que “les rodes de premsa que se celebren després del Consell de Ministres són des de principis de la democràcia el canal oficial de comunicació del govern amb l’opinió pública a través del qual es transmeten i expliquen cada setmana, també en períodes electorals, les mesures adoptades per aquest en l’exercici de la seva tasca constitucional”.

Summary: El PP demana a La Junta Electoral Central que suspengui les rodes de premsa “electoralistes” del Consell de Ministres


Treball, Afers Socials i Famílies subratlla que han augmentat els catalans que marquen la casella de finalitats socials ACN Barcelona.-El Departament de Treball, Afers Socials i Famílies ha denunciat aquest divendres que l'Estat "torna a penalitzar" Catalunya en el repartiment de fons de l'IRPF per a projectes socials. Malgrat l'increment de la recaptació i l'augment de les persones que marquen la casella de finalitats socials a Catalunya, el departament es queixa que el govern espanyol ha mantingut congelada la seva aportació els últims cinc anys. Les entitats socials catalanes rebran, de nou, 31 MEUR. El Govern demana que s'incrementin els fons per a Catalunya, ja que en els últims exercicis ha crescut la recaptació catalana. "No tenir en compte aquest context i mantenir congelats els fons suposa una penalització greu per a les entitats socials catalanes, que veuen perillar programes que atenent col·lectius vulnerables", critica.   En el marc del consell territorial, el Govern ha exigit reiteradament que es donin a conèixer les dades de recaptació en concepte de l’IRPF per a finalitats socials, però l’Estat no les facilita. Segons el departament, s’estima que el govern espanyol recapta aproximadament uns 340 MEUR, dels quals reparteix als territoris 214,5. Catalunya recapta amb aquests fons el 25% del conjunt de tot l’Estat, mentre que les entitats amb projectes a Catalunya només reben el 14%, apunta la conselleria.

Summary: El Govern retreu a l'Estat que mantingui congelats els fons de l'IRPF per a projectes socials a Catalunya


Una dona de 43 anys veïna de Terrassa ha estat rescatada amb helicòpter després de patir una caiguda mentre estava escalant a la Paret de Font Soleia del Parc Natural de Sant Llorenç del Munt i l'Obac, a Matadepera. Els Bombers de la Generalitat han rebut l'avís a un quart de dotze del migdia, han activat un helicòpter dels GRAE i la dona ha estat traslladada a l'Hospital Parc Taulí de Sabadell amb una possible fractura de cúbit i radi.

Summary: Rescatada una escaladora accidentada al Parc Natural de Sant Llorenç del Munt i l'Obac


El ple del Consell Comarcal de la Ribera d'Ebre ha aprovat aquest dimecres al vespre una moció consensuada en el darrer Consell d'Alcaldes que rebutja el projecte de macro abocador per a Riba-roja d'Ebre. La proposta ha tirat endavant amb el suport de quinze dels vint consellers comarcals assistents al ple. També hi ha hagut dos vots en contra i tres abstencions. A l'exposició de motius la moció recorda que a Tivissa hi ha un abocador que en principi era per als municipis de les comarques de la Terra Alta, el Priorat i la Ribera d'Ebre, però que "s'ha convertit en un gran abocador de més de la meitat de Catalunya de residus industrials". A més, es destaca l'aposta del territori pel "turisme de qualitat" i pel sector agroalimentari i es reclama un "projecte de comarca" basat en el turisme rural i gastronòmic".

Summary: El Consell Comarcal de la Ribera d'Ebre aprova una moció contra el macro abocador de Riba-roja


El president de la Cambra de Comerç de Barcelona, Joan Canadell, ha avisat que l’ampliació de les mesures de l’Hospitalet a Barcelona, el seu entorn immediat, la Noguera i la resta del Segrià tindran un impacte en l’economia “desastrós”. “No són conscients del que estan fent”; ha advertit en declaracions a l’ACN. El president de l’ens cameral s’ha mostrat “molt preocupat” per l’impacte econòmic d’aquesta decisió i ha demanat la “màxima celeritat” per aconseguir els “màxims mitjans” possibles per controlar la situació. Així, ha reiterat la necessitat d’impulsar una aplicació de seguiment de les persones amb coronavirus, “multiplicar” el nombre de rastrejadors i fer PCR massiu, com Andorra.  “Perquè no es poden fer tests a tot Lleida?”, s’ha preguntat. “És trist que haguem arribat a aquest punt i no hi hagi hagut mitjans per evitar aquesta situació”, ha lamentat el també president del Consell de Cambres.

Summary: Canadell avisa d'un "impacte en l'economia desastrós": "No són conscients del que estan fent"


El conseller d’Interior, Miquel Buch, ha encoratjat els Mossos d’Esquadra a fer cas omís de les “crítiques injustes” que tenen la intenció de “desprestigiar” el cos i a superar-ho amb la professionalitat que sempre ha demostrat la policia catalana. Segons Buch, aquests “atacs” forma part d’una “voluntat caduca”. "S’agafa més aviat a un mentider que a un coix”, ha afirmat durant l’acte de celebració del Dia de les Esquadres de la Regió Policial del Camp de Tarragona, aquest dimarts a Vila-seca. Buch ha lloat la tasca del cos policial davant de moments “complicats i difícils”, com els atemptats del 17 d’agost del 2017, així com també en tasques quotidianes del dia a dia. També ha advertit que apareixeran més “adversitats” i “reptes” a superar i que el cos creixerà amb la incorporació de 2.000 agents en els pròxims tres anys. Buch ha destacat que venen “bones perspectives” per al cos i que les noves promocions permetran donar resposta a la manca d’efectius dels últims anys. També ha fet esment de la nova llei de la policia catalana, posant èmfasi en la importància de la cooperació amb altres cossos. Finalment, ha anunciat una nova sala que es posarà en marxa a l’edifici 112 a Reus. Davallada del 37% en accidents mortals  Per la seva banda, l’intendent Ramon Chacón, cap de la Regió Policial del Camp de Tarragona, ha destacat que el territori ha registrat el millor balanç delinqüencial de tot Catalunya i que s’han assolit els objectius de reduir els accidents mortals -en un 37%- i els robatoris amb força a l’interior de domicilis -un 9%-, un delicte que ha tendit a l’alça en els darrers anys a les comarques tarragonines i que, segons Chacón, costa d’aturar i causa gran sensació d'inseguretat. L’intendent ha destacat l’assoliment d’aquests dos objectius, malgrat que el cos policial s’hagi vist immers en una “tempesta perfecta”, referint-se al moment actual. Segons ha dit Chacón, els Mossos d'Esquadra es deuen als principis de “legalitat”, “proporcionalitat” i, sobretot, als de “neutralitat” i “imparcialitat política”. Sense aquests principis, s’és “una policia condemnada al fracàs”, ha manifestat. “Hem estat fiscalitzats, però això ens ha enfortit”, ha conclòs.  223 felicitacions  En el decurs de la commemoració, celebrada al centre de convencions de Port Aventura, s’han lliurat 223 felicitacions a membres del cos, policies locals i ciutadans. En concret, 169 han estat per a mossos, 3 per a servei a l’administració i 51 externes; 9 medalles de bronze amb distintiu blau per a trajectòria i actuacions policials dels Mossos d’Esquadra i també una medalla de bronze amb distintiu blau a títol pòstum. També s’han lliurat onze medalles més externes, de les quals vuit són per l’atemptat de Cambrils, una placa commemorativa i sis mètopes.

Summary: Buch encoratja els Mossos a respondre als “atacs” i “desprestigis” amb professionalitat


Protecció Civil recomana molta prudència ACN Barcelona.-El Servei Meteorològic de Catalunya ha emès un avís per fortes ratxes de vent per a aquest dimecres, que poden superar els 90 quilòmetres per hora en la majoria de comarques de les Terres de l'Ebre, del Camp de Tarragona i de l'àmbit metropolità de Barcelona, a més de l'Anoia. Així, entre set del matí i una del migdia el vent es pot deixar sentir amb força a la Terra Alta, al Priorat, al Baix Ebre, al Montsià, a la Conca de Barberà, al Baix Camp, al Tarragonès, al Baix Penedès, a l'Alt Camp, al Garraf, a l'Alt Penedès, al Baix Llobregat , al Barcelonès, al Vallès Occidental, a l'Anoia i al Maresme. Per això, Protecció Civil ha demanat molta prudència davant d'aquest episodi, que s'allargarà fins a mitja tarda. Fins a primera hora d'aquest matí, algunes dels cops de vent més destacats són els 72 quilòmetres per hora al Perelló i els 52 quilòmetres per hora a la ciutat de Barcelona, segons el Servei Meteorològic de Catalunya (SMC).

Summary: Avís per ratxes de vent superiors als 90 quilòmetres per hora a les comarques de Tarragona i Barcelona


Les sancions per les infraccions detectades s'enfilen fins als 15.500 euros  ACN La Jonquera.-Els Mossos d'Esquadra han denunciat un camioner de 43 anys i de nacionalitat turca a la Jonquera (Alt Empordà) per conduir jornades de fins a 30 hores sense els descansos reglamentaris. Els fets van passar el 31 de juliol quan uns agents van aturar un camió de gran tonatge que circulava per l'AP-7 en sentit nord. Els comboi, que anava buit de càrrega i prevenia de Saragossa, es dirigia cap a Turquia d'on ja havia vingut el 25 de juliol. Després de fer les comprovacions, els agents van veure que durant diversos dies de juliol havia conduït en jornades "maratonianes" sense fer el descans obligatori. En concret, en tretze jornades s'havien produït nou infraccions per excés de conducció diària i falta de descans.  El 29 de juliol va conduir 30 hores seguides sense repòs i els dies 14 i 27 del mateix mes, va fer jornada de 25, 24, 23 i 19 hores sense el descans obligatori.  Els Mossos recorden que el mínim descans que han de fer un conductor de vehicles de tercera categoria és de nou hores i el màxim de conducció que pot realitzar de deu hores dos dies a la setmana. La conducció normal l'ha de fer de nou hores diàries.  Per aquests fets, el camió va quedar immobilitzar en un pàrquing i els Mossos el van denunciar amb cinc propostes de sanció de la Direcció General de Transports i Mobilitat per un import total de 13.003 euros.  A més, se li van interposar cinc denúncies del Servei Català de Trànsit per infringir l'article 120.1 per un valor de 2.500 euros per excés de temps de conducció i descans en més del 50% (500 euros cadascuna) i la pèrdua de sis punts per denúncia.

Summary: Denuncien un camioner a la Jonquera per conduir jornades de fins a 30 hores sense els descansos reglamentaris


El sinistre s'ha produït a dos quarts de tres de la tarda a la C-31, que es troba tallada en ambdós sentits ACN El Far d'Empordà.-Una col·lisió frontal múltiple amb cinc turismes implicats ha deixat diversos ferits aquest dimarts al migdia a la C-31, al seu pas pel Far d'Empordà, segons ha informat el Servei Català de Trànsit (SCT). El sinistre s'ha produït a dos quarts de tres de la tarda a l'alçada del quilòmetre 380, aproximadament. Segons Trànsit, d'entre els ferits també hi ha una persona atrapada. La via es troba tallada en els dos sentits de la circulació. Fins al lloc de l'accident, s'hi han traslladat tres patrulles dels Mossos d'Esquadra, cinc dels Bombers de la Generalitat i efectius del Sistema d'Emergències Mèdiques (SEM).

Summary: Diversos ferits en una col·lisió amb cinc vehicles implicats al Far d'Empordà


Mag Folan (Marissa Josa) i la seva filla Maureen (Marta Marco) viuen –o malviuen- al petit poble irlandès de Leenane. Elles dues són les protagonistes de 'La reina de la bellesa de Leenane', un text de Martin McDonagh que Julio Manrique dirigeix a la Biblioteca de Catalunya. Manrique ha assenyalat que si un tema emergeix de l'obra és la rancúnia. "Des d'aquest paisatge irlandès, McDonagh parla d'una gent que viu en un lloc molt petit i tancat i que estan devorats per la rancúnia". L'obra, una producció de La Perla 29, es podrà veure a la Biblioteca de Catalunya a partir del 14 de febrer i compta també amb els actors Enric Auquer i Ernest Villegas. La història se situa al petit poble irlandès a la comarca de Connemara, on hi viuen Mag Folan i la seva filla Maureen. Les dues conviuen enclaustrades a l'antiga casa familiar. Maureen passa els dies veient com se'n va la seva joventut. L'arribada de Pato i Ray Dooley sacsejarà la rutina de les Folan i farà incrementar més encara la seva tensa relació.  El director de l'obra ha explicat que el text parla d'una petita "comunitat tancada i aïllada", d'una mare i una filla que viuen en un petit poble a Irlanda, que "es fan mal l'una a l'altra, però que no s'acaben d'abandonar mai del tot. Parla d'unes coses que no passen de moda i no caduquen". Manrique ha assegurat que és una obra "molt visceral" amb "molta ànima i que surt de l'estomac".  Manrique creu que Maureen, interpretada per Marta Marco, és "un animal ferit que viu reclosa amb la seva mare" i "tenen una relació tòxica" i viuen en una espècie de purgatori on sembla que mai res es mourà, fins que s'obre una escletxa quan apareix el personatge interpretat per Ernest Villegas.    Manrique ha explicat que el món de McDonagh el va impressionar molt sobretot per la mescla de "tendresa, ferocitat, melancolia, de comèdia, de tragèdia, de text molt teatral i molt cinematogràfic". Quan va llegir de nou concretament aquest text va veure clara la seva vigència.  Marta Marco Per la seva part, l'actriu Marta Marco ha explicat que l'autor parla de com, en un lloc tan petit i reclòs, el fet diferencial en la personalitat de cadascú fa que això pugui afectar a nivell psicològic per "com et veuen els altres i la bogeria que veuen en tu". Ha assegurat que és un regal de personatge. Aquesta obra forma part de la primera trilogia de Martin McDonagh titulada 'The Leenane Trilogy' que inclou 'A Skull in Connemara' ('La calavera de Connemara') i 'The Lonesome West'. 'La calavera de Connemara' va ser un dels grans èxits recents de La Villarroel, en un muntatge dirigit per Iván Morales i protagonitzat per Pol López.  Estrenada a Catalunya el 1999 Vicky Peña i Montserrat Carulla van portar a escena el text de Martin McDonagh 'La reina de la bellesa de Leenane' a la Sala Villarroel el 1999 amb direcció de Mario Gas.

Summary: Julio Manrique dirigeix uns personatges "devorats per la rancúnia" a 'La reina de la bellesa de Leenane'


El president del govern espanyol ho farà en el marc dels debats sobre el futur d'Europa amb els caps d'Estat o de govern dels estats de la UE ACN Brussel·les.-El president del govern espanyol, Mariano Rajoy, intervindrà en el ple del Parlament Europeu del pròxim mes de desembre, a finals d'aquest any. Rajoy ho farà en el marc dels debats sobre el futur d'Europa a la cambra amb caps d'estat i de govern de diferents estats membres de la Unió Europea, segons ha comunicat aquest dimecres el president de l'Eurocambra, Antonio Tajani, en un comunicat. Precisament aquest dijous serà el primer ministre belga, Charles Michel, qui participarà en el ple que se celebra aquesta setmana a Brussel·les. Michel és el cinquè líder europeu que participa en els debats sobre el futur d'Europa amb tots els eurodiputats i el president de la Comissió, Jean-Claude Juncker. El darrer a fer-ho va ser el president francès, Emmanuel Macron, fa pocs dies. Anteriorment ja han acudit a debats previs el primer ministre d'Irlanda, Leo Varadkar, el de Croàcia, Andrej Plenkovic i el de Portugal, António Costa.

Summary: Rajoy intervindrà al ple de l'Eurocambra el proper desembre


El president de la Generalitat, Quim Torra, viatja aquest dimecres al matí a Euskadi per mantenir diverses trobades. En primer lloc, serà entrevistat a EiTB (12:00), i a les 14:30 mantindrà un dinar de treball amb el lehendakari, Iñigo Urkullu, al Palau d'Ajuria Enea (Vitòria-Gasteiz). Serà la primera reunió entre els dos presidents, que servirà per comprovar com estan les relacions entre els dos executius. Un cop finalitzi la trobada Torra i Urkullu faran una compareixença conjunta davant la premsa. A les 17:15 el president del Govern es reunirà amb representants de la plataforma Demokrazia Bai, a Donostia. A les 18:45 Torra es reunirà amb el coordinador general de Bildu, Arnaldo Otegi, al Palau de Congressos Kursaal, on pronunciarà la conferència 'Catalunya: sobirania, democràcia i llibertat' a partir de les 19:00. Torra, que marxarà de Barcelona a Euskadi avui al matí, es reunirà per primera vegada amb Urkullu, després que s'emplacessin a l'agost a reunir-se -sense tancar cap data. El lehendakari ja es va reunir amb l’antecessor de Torra al càrrec, Carles Puigdemont, el juny del 2017 a Palau. La trobada té lloc dos dies abans que el president de la Generalitat es reuneixi amb els grups parlamentaris al propi Palau per parlar del futur de Catalunya. Fonts governamentals apunten que la reunió d'aquest migdia servirà per veure en quin punt estan les relacions entre la Generalitat i el govern basc, sobretot un any després que Urkullu intentés desactivar la declaració d'independència fent de mediador entre l'executiu de Puigdemont i la Moncloa. Reunió amb Otegi La segona trobada rellevant serà a la tarda ja a Donostia, on Torra es reunirà amb Otegi, un dels màxims representants de l'esquerra abertzale. El coordinador general de Bildu -que assistirà a la conferència del Kursaal- va plantejar dissabte passat al programa 'FAQS' de TV3 que els partits sobiranistes i independentistes bascos, gallecs i catalans -des del PNB a la CUP- formessin llistes unitàries per concórrer junts a les properes eleccions europees, així com a les espanyoles. Otegi també ha estat notícia els darrers dies després de reunir-se amb Puigdemont a Waterloo, i també perquè el Tribunal Europeu dels Drets Humans va donar la raó al dirigent d'EH Bildu en dictaminar que l'Audiència Nacional espanyola va violar el seu dret a un judici just. Conferència al Kursaal Finalment, Torra pronunciarà una conferència al Kursaal de Donostia organitzada per l'entitat Gure Esku Dago -"és a les nostres mans", en basc-, una plataforma cívica fundada el 2013 que vol activar el procés polític basc i que s'emmiralla en l’ANC. Precisament Donostia celebrarà aquest diumenge una consulta sobre el dret a decidir d'Euskadi -convertint-se així en la primera capital del país a dur-la a terme-, sota la pregunta: "Vols que la ciutadania basca decideixi el seu futur polític per si mateixa i lliurement?". El mateix diumenge es faran consultes simultànies en d'altres municipis d'Euskal Herria. A la conferència del Kursaal hi assistirà una delegació independentista catalana, encapçalada per la presidenta de l'ANC, Elisenda Paluzie; i del vicepresident d'Òmnium, Marcel Mauri. També hi aniran els diputats de JxCat Albert Batet, Eduard Pujol i Aurora Madaula; els líders d'ERC a Madrid, Gabriel Rufián i Joan Tardà; i la secretària nacional de la CUP Aina Delgado.

Summary: Torra viatja a Euskadi per reunir-se amb Urkullu i Otegi abans de la conferència al Kursaal


El vicepresident del Govern, Oriol Junqueras, ha reclamat al govern espanyol una reunió de la Comissió Mixta d'Assumptes Econòmics i Fiscals Estat – Generalitat per abordar els 688 milions d'euros que, segons els càlculs de la Generalitat, els deu l'Estat en concepte de finançament dels Mossos d'Esquadra. Junqueras ho va demanar per carta a la seva homòloga espanyola, Soraya Sáenz de Santamaría, el 24 de juliol, però la missiva encara no ha tingut resposta. Cal recordar que un informe del Departament d'Economia ja detallava aquest deute, acumulat des del 2010 perquè des de l'any anterior l'Estat no hauria actualitzat la xifra d'efectius dels Mossos, segons indica el Govern.  A la carta, Junqueras recorda a Sáenz de Santamaría que el 10 de juliol hi va haver una reunió de la Junta de Seguretat de Catalunya en la qual es van certificar els efectius dels Mossos des del 2009 al 2017. Aquestes certificacions, subratlla Junqueras, permeten complir amb l'acord de la Comissió Mixta d'Assumptes Econòmics i Fiscal Estat – Generalitat del 22 de desembre del 2009, pel que fa al finançament de la policia autonòmica "pendent des de l'exercici del 2010". És per això que Junqueras demana a la seva homòloga que es convoqui una reunió d'aquesta comissió per tal de "poder acordar l'import pendent a transferir a la Generalitat" derivat de la "impossibilitat d'aplicar l'acord" fins que no s'haguessin certificat els efectius policials. "Segons els nostres càlculs realitzats a partir dels efectius certificats –clou la missiva- l'import pendent fins al 2017 ascendeix a 688 milions d'euros".

Summary: Junqueras sol.licita a santamaría una reunió per abordar els 688 MEUR pendents per als Mossos


Unió de Pagesos (UP) calcula que la forta pedregada d’aquesta passada matinada ha causat greus danys a la collita de vinya i ametlla de la Terra Alta. Segons UP, la calamarsada ha afectat més d’un terç del terme municipal de Batea i certes parts del terme del poble veí de Caseres. La pedregada –que ha deixat 27,1 litres en poc més de mitja hora a Batea- ha afectat principalment les varietats blanques de vinya (garnatxa blanca i macabeu), que s’han començat a veremar fa pocs dies, encara que també han resultat afectades les negres (ull de llebre, sirà o carinyena). Pel que fa l’ametlla, la intensitat de la pedra ha fet caure quasi la totalitat dels fruits, que també s’havien començat a collir feia pocs dies. Unió de Pagesos demana que el Departament d’Agricultura faci una valoració acurada de les pèrdues i arbitri mesures per a la pagesia professional, i que Agroseguro periti amb celeritat les parcel·les de vinya i ametlla que ja estan collint. A més, UP vol que es tingui en compte la pèrdua d’ingressos de la pagesia afectada, i que aquesta es reflecteixi en l’adequació de mòduls de l’IRPF de cara a la propera declaració de la renda. El sindicat també recorda que la pagesia que té assegurança ha de deixar una mostra dels danys provocats per la pedra en cas de començar a collir abans que es faci el peritatge. El coordinador comarcal de la Terra Alta d’Unió de Pagesos, Miquel Bosch, ha explicat que la pedregada ha afectat especialment a la vinya perquè estaven a punt de collir, ja amb molt sucre. “Amb vent de garbí i humitat, aquestes varietats es podriran”, ha assenyalat Bosch. Varietats blanques com la garnatxa blanca i macabeu, i negres com ull de llebre, sirà o carinyena, “estaven en aquesta maduració: ja tenien tot el sucre i s’han de collir ja però ara no es podrà entrar al camp perquè amb tota l’aigua acumulada no es pot entrar amb tractors”, ha lamentat.

Summary: Unió de Pagesos calcula que la pedregada ha deixat greus danys a la collita de vinya i ametlla de la Terra Alta


L’eurodiputat liberal Antonio Marinho Pinto (ALDE) considera que la vaga de fam que han començat Jordi Sànchez i Jordi Turull és “una vergonya per a Espanya”. El polític portuguès ha visitat aquest dilluns l’expresidenta del Parlament Carme Forcadell a la presó de Mas d’Enric, al Catllar (Tarragonès), juntament amb l’eurodiputat letó Miroslavs Mitrofanovs (Verds/ALE). Marinho Pinto ha afirmat que, malgrat el “silenci” de les institucions europees, la ciutadania s’està “revoltant” i “és urgent que Espanya trobi solucions polítiques als seus problemes polítics i deixi de recórrer als tribunals”. “Empresonar els adversaris polítics no és propi d’un estat democràtic”, ha sentenciat l’eurodiputat. Marinho Pinto és membre de la Plataforma de Diàleg UE-Catalunya, que té l'objectiu de persuadir la Unió Europea a intervenir en el conflicte polític entre Catalunya i Espanya. Diversos eurodiputats d'aquesta plataforma ja han visitat els polítics empresonats en dues ocasions anteriors. El 7 de setembre una primera delegació de tretze eurodiputats de diversos estats membre de la Unió Europea va anar a les tres presons catalanes on hi ha els polítics independentistes. El 5 de novembre passat una altra delegació amb set eurodiputats també va visitar els centres penitenciaris.

Summary: Un eurodiputat liberal creu que la vaga de fam dels presos és “una vergonya per a Espanya”


Una quarantena de membres del Casal de Joves 4 Rius de l'esquerra independentista de Girona estaven preparats pel desallotjament previst per aquest divendres al matí en compliment d'una sentència d'un jutjat de Girona. De fet, ja havien tret bona part del mobiliari i material que hi tenien, des que van ocupar l'habitatge situat al carrer Sant Josep del Barri Vell el juliol del 2013. En aquell moment, la finca estava abandonada. La comitiva judicial ha aparegut puntual a les onze del matí. Se'ls ha preguntat si estaven a punt per marxar i ells han respost que hi havia molt a fer encara. Finalment, el desallotjament s'ha suspès i s'ha fixat una nova data, el 19 de juny. A partir d'aquell dia tenen un termini de 48 hores per marxar de la finca. Des del col·lectiu, han rebut la suspensió com a una "petita victòria" i han avisat que lluitaran per quedar-s'hi mentre no trobin un nou espai on poder fer les activitats. Les converses amb l'Ajuntament, amb qui estan negociant un espai alternatiu, no han donat resultats de moment. Els membres del Casal de Joves 4 Rius creien que el desallotjament es faria efectiu a les 11 del matí, tal com se'ls havia notificat. Ahir a la nit ja havien celebrat un comiat i aquest matí s'han dedicat a treure a l'exterior bona part del material que hi tenien i també del mobiliari. L'han posat a banda i banda de l'entrada amb forma de barricada per dificultar les tasques del desallotjament. Una quarantena de joves estaven a la porta de la finca esperant que arribés la comitiva judicial. A les onze del matí ha arribat la gestora processal acompanyada de la procuradora i de dos Mossos d'Esquadra. Se'ls ha informat que tenien un ordre de desallotjament per aquest divendres en compliment d'una sentència del Jutjat de Primera instància i Instrucció número 1 de Girona. Quan se'ls ha preguntat si estaven a punt per marxar, el portaveu del casal ha respost que hi havia molta feina a fer encara i que era impossible. Seguidament, se'ls ha informat que se'ls donava el 19 de juny com a data límit. A partir de llavors, el desallotjament es produirà en un termini de 48 hores.  L'anunci s'ha rebut com a una "petita victòria". El seu portaveu, Jordi Alemany, ha afirmat que ha estat gràcies a la pressió de totes les persones aplegades davant de l'habitatge. "És evident que s'ha aconseguit amb la mobilització; si hi haguessin hagut dues persones només traient coses no hi hauria hagut aquesta resposta", ha afegit. Seguidament, han anunciat que continuaran "lluitant per mantenir" aquest espai mentre l'Ajuntament no els ofereixi un local alternatiu on poder continuar les seves activitats. Quatre anys d'activitat La finca, que té tres plantes i una terrassa amb vistes de la Catedral i del Barri Vell, porta ocupada des del juliol del 2013. Afirmen que quan hi van entrar feia deu anys que estava abandonada i que hi han fet obres d'adequació. Des del casal, defensen que durant aquest temps han aconseguit sumar col·lectius molt diversos i oferir a entitats un espai on guardar material, reunir-se i fer les seves activitats. Així mateix, asseguren que són un espai d'oci alternatiu, autogestionat, que es diferencia de l'oferta que hi ha en els circuits "comercials i monòtons".  Durant aquest temps, s'han fet actuacions musicals, exposicions o projeccions de vídeo, entre d'altres, amb una programació vinculada a les lluites pels drets socials, les desigualtats de gènere o la República catalana.  Per altra banda, denuncien que es quedaran sense aquest espai en una zona "massificada pel turisme i l'especulació". Segons el propietari de la finca, que estava present en el moment del desallotjament, s'estan plantejant tirar a terra l'habitatge per després construir-hi probablement apartaments turístics i que no contemplen la rehabilitació com a una opció a causa del mal estat en què es troba la finca.  Pel que fa a les negociacions amb l'Ajuntament per trobar un nou local, Alemany ha demanat que "es posin les piles" perquè fins ara els han ofert dos locals "en ruïnes" que estan molt apartats del centre. Un es troba a la zona de Taialà i un altre als afores de la Font de la Pòlvora. Segons el portaveu, la regidora de Joventut, Elisabet Riera, els "està donant llargues" i afirmen estar disposats a habilitar un espai o a pagar un lloguer baix. "L'administració ens ha de donar una solució a aquesta falta d'espai", ha conclòs. És per això que estan decidits a continuar amb la lluita per mantenir l'actual finca del carrer Sant Josep i a seguir amb les mobilitzacions.

Summary: Suspenen el desallotjament del Casal de Joves 4 Rius de Girona que porta ocupat des del 2013


El Govern confia comptar "durant el 2020" amb el préstec de 740 milions del Banc Europeu d'Inversions (BEI) per a la L9 del metro i poder començar les obres del tram central abans que acabi l'any. En una entrevista amb l'ACN, el secretari d'Economia i Hisenda, Albert Castellanos, afirma que el BEI veu "amb molt bons ulls" el projecte, i confia desencallar el crèdit gràcies als nous comptes. "La L9 és el projecte més icònic del que volen ser aquests pressupostos", afirma Castellanos, que defensa la recuperació del múscul inversor de la Generalitat amb els nous comptes, que incrementen un 25% la partida, gairebé el doble que la despesa dels departaments. "Aquest 2020 és l'any que comencem a completar el tram que manca de la L9", constata. El crèdit amb el Banc Europeu d'Inversions està encallat des de fa anys per la incapacitat del Govern d'aprovar uns nous comptes, que estan prorrogats des del 2017.  Les obres es van aturar el 2011 per la crisi financera, per "la incapacitat econòmica del Govern per invertir", recorda Castellanos. Però nou anys després, l'executiu confia que es revertirà la tendència.  "És veritat que requeríem d'uns pressupostos que facilitessin l'aprovació d'un pla d'inversions plurianual, que és el que necessita el BEI per tenir la seguretat que el crèdit que demana la Generalitat podrà ser retornat", explica el Secretari d'Economia i Hisenda.  Aquest pla d'inversions plurianual, que ara ha de dissenyar el Govern, es podria aprovar al consell executiu "en els primers mesos de l'any", desbloquejant així el crèdit del BEI. De fet, explica Castellanos, per fer un compromís d'aquest tipus no caldrien, necessàriament, uns pressupostos, però en període de pròrroga era molt més complicat convèncer l'entitat d'inversions amb seu a Luxemburg.  "Les dificultats econòmiques del Govern són molt majors amb pròrroga que amb un pressupost, que facilita la gestió de la resta de partides", recorda el republicà, afirmant que amb comptes és "més fàcil" que l'executiu pugui demostrar al BEI el seu compromís amb retornar els diners prestats.  Castellanos explica que el préstec del BEI "respon gairebé a la totalitat de la inversió" necessària per a la L9, però insisteix que és un projecte que encara trigarà anys a enllestir-se. "El 2020 s'inicien les obres, però no serà l'exercici en què s'acabin. Es concretarà el préstec i s'iniciaran els primers treballs del tram central, però és una inversió que s'ha de fer en els propers 5-10 anys", afirma. Tot plegat, per enllestir després d'anys d'aturades i retards "una de les obres més grans de transport públic que s'ha fet mai en aquest país".

Summary: Castellanos: "Aquest 2020 és l'any que comencem a completar el tram que manca de la L9"


La formació Lliures ha anunciat que vol "formar part" de la nova força "unificada" del catalanisme no independentista. Ho ha fet saber en ple procés de reconfiguració del centre-dreta català i després de l'aparició de diversos partits i corrents en els darrers mesos –com Barcelona pel Canvi, la Lliga, el País de Demà, Converses Catalunya, entre altres–. En un comunicat, Lliures ha responsabilitat les "elits nacionalistes" del procés independentista català i ha apostat per "una autonomia aprofundida", així com per l'europeisme, per "vèncer als adversaris de la concòrdia entre catalans i amb la resta d'espanyols".

Summary: Lliures vol formar part de la força que unifiqui el catalanisme no independentista


Protecció Civil fa una crida a extremar la precaució durant les properes hores perquè s'espera que les pluges siguin novament intenses aquest dissabte a la nit i també diumenge. Assenyala especialment el risc prop de les lleres, rius i guals propers als rius Ter i Llobregat, així com als torrents i rieres del Maresme. En aquests punts, remarca, es poden produir augments sobtats del cabal. En aquest sentit, Protecció Civil manté la fase d'alerta del Pla Inuncat (Pla Especial d'Emergències per Inundacions de Catalunya). Segons el Servei Meteorològic de Catalunya, les properes hores es preveuen pluges que podrien superar els 40 l/m2 en 30 minuts a les comarques del litoral, especialment al Tarragonès i Barcelonès. Relacionat amb l'episodi de pluges, el telèfon 112 ha rebut 511 trucades fins les 18 h d'aquest dissabte per 314 incidents. La majoria d'avisos han estat per inundacions, obstacles a la calçada, risc estructural i rescat de persones, si bé els serveis d'emergència no han hagut d'atendre cap cas de gravetat. Arran d'aquest conjunt de trucades, entre les 19 h de divendres i les 12 h d'aquest dissabte, els Bombers de la Generalitat han fet 329 sortides. Protecció Civil recomana evitar desplaçaments innecessaris i consultar les previsions meteorològiques abans de sortir. En el cas que sigui necessari conduir, el Servei Català de Trànsit recomana augmentar la distància de seguretat, reduir la velocitat, evitar zones amb pluja torrencial i no travessar zones inundades.

Summary: Protecció Civil demana extremar la precaució prop de les lleres del Ter i el Llobregat i dels torrents del Maresme


El secretariat nacional de l'Assemblea Nacional Catalana (ANC) ha proposat una ponència de full de ruta que aposta que de cara a les properes eleccions l'entitat només doni suport als partits polítics que assumeixin "explícitament" un mandat cap a la independència per la via unilateral. "Denunciarem públicament aquells que, tot i haver manifestat el seu compromís, l'incompleixin", destaca el text. En cas que després de les eleccions hi hagi una majoria independentista superior al 50%, aposten per validar l'estratègia unilateral. Respecte la taula de diàleg entre governs, subratllen que tot i ser conscients que "difícilment" s'aconseguirà "cap èxit" en relació al referèndum creuen "oportú treballar en aquest sentit".   A la ponència, el secretariat constata que després dels escenaris succeïts el darrer any, la via unilateral és "l'única possible" per afrontar el procés. Segons el text, el nou govern sorgit de les eleccions hauria de ser "capaç de preparar i bastir amb determinació les eines necessàries per, quan fos el moment, rehabilitar la declaració del 27 d’octubre" de 2017. També s'hauria de demanar a la ciutadania que l’acompanyés en la defensa de la llibertat del país davant dels poders de l’Estat espanyol, que "de ben segur pretendrien actuar novament per anul·lar la nostra sobirania". "Alhora s’hauria de demanar el reconeixement internacional", mantenen.  La proposta de full de ruta aposta per retornar als dies previs a l'1-O "com a exemple d’objectiu comú i unitari, perquè no podem desvalorar el que va passar". "Vam votar democràticament i vam guanyar democràticament. I aquest ha de ser el nostre punt de partida", manifesten. El text recorda que els dies previs a l'1-O hi havia un "missatge molt clar" on la societat civil, els partits polítics i el govern farien" tot el possible perquè es pogués celebrar" i, posteriorment, seria feina dels partits polítics implementar-ne el resultat.  "Podem dir que l’1-O va ser una realitat, però a partir de llavors, els partits, el govern i el Parlament no van complir el seu compromís. I una errada de la societat, que els va donar suport i confiança, va ser acceptar aquesta situació que ens ha portat fins avui", critiquen.  Pel que fa al paper de l'ANC, manifesten que ha de fer un pas endavant per tornar a liderar el procés social independentista. "Liderar no vol dir fer-ho electoralment, però el nostre lideratge ha de portar a canviar els missatges o els lideratges polítics actuals", sostenen. "No podem jugar a dues veritats. I aquí és on hem d’aplicar la nostra força per ser creïbles i liderar socialment el procés", proposen.  Per tirar-ho endavant, l'òrgan intern fa una crida a la mobilització i diu que cal sortir al carrer "tantes vegades com sigui necessari". Això sí, aconsella fer-ho amb una estratègia "ben definida" i amb un "objectiu clar". "Hem de valorar i modular el com i el quan però, sobretot, el per a què", aposta el text.  El procés d'esmenes de la proposta de ponència política de l'ANC està en marxa. Durant la 8a Assemblea General, es votarà el text definitiu amb les esmenes que s'hagin transaccionat així com les esmenes vives que no s'hagin incorporat. L'assemblea està prevista pel 22 de març a les 10h a La Farga de l'Hospitalet de Llobregat.

Summary: El secretariat de l'ANC avala demanar el vot només als partits que apostin per la via unilateral


El jutge ha enviat a presó un home a qui els Mossos d'Esquadra van detenir diumenge passat, 15 d'octubre, com a presumpte autor de dos robatoris amb violència i intimidació a Sitges relacionats amb la sostracció de telèfons mòbils. Es tracta d'un veí del Vendrell, de 23 anys, que havia delinquit aquell mateix dia. El primer cas, cap a les set del matí, els agents van rebre l'avís del robatori d'un telèfon al passeig de la Ribera. La víctima va relatar que el lladre li havia propinat una bufetada, li havia robat el telèfon i havia fugit corrents en direcció a la platja. A través d'una aplicació de localització instal•lada al terminal, els agents van constatar que el fugitiu era a poca distància i el van aconseguir detenir.  El mateix dia, al cap d'un parell d'hores, els Mossos van rebre una denúncia d'un altre robatori de telèfon mòbil amb violència. En aquest cas, la víctima era un noi que explicava que el lladre l'havia agafat pel darrere i havia començat a asfixiar-lo fins fer-li perdre el coneixement, per robar-li el telèfon i fugir.  El jove va matisar que havia trigat unes hores en posar la denúncia perquè havia requerit atenció mèdica. La policia va mostrar al jove una fotografia de l'home detingut poca estona abans i automàticament el noi el va identificar com a autor dels fets.

Summary: Presó per a un home que havia robat dos telèfons mòbils amb violència i intimidació a Sitges


El Tribunal Superior de Justícia de Catalunya (TSJC) ha rebutjat el recurs de súplica del president de la Generalitat, Quim Torra, contra l'obertura d'una nova causa penal per desobediència, quan no va treure la pancarta dels presos del Palau de la Generalitat el passat mes de setembre com li havia ordenat el propi TSJC. Després que el tribunal ja desestimés la recusació dels magistrats que havia plantejat Torra, ara també resol sobre el recurs de súplica. Argumenta, d'una banda, que les raons que planteja la defensa del president relacionades amb la llibertat d'expressió ja van ser dirimides per la sala contenciosa administrativa en una primera part del procediment.  Pel que fa a la invocació que feia el recurs d'una sentència del TJUE, el TSJC remarca que aquesta fa referència a qüestions de dret europeu i no de dret intern.

Summary: El TSJC rebutja el recurs de súplica de Torra contra l'obertura d'una nova causa penal per desobediència


El GNV Rhapsody s'unirà a la línia comercial que uneix Gènova, la capital catalana i el nord d'Àfrica  ACN Barcelona.-El darrer ferri que allotjava agents de la policia espanyola i la Guàrdia Civil des dels dies previs al referèndum de l'1 d'octubre, el GNV Rhapsody, deixarà aquest dimarts a la nit el Port de Barcelona amb destinació Tànger. Segons fonts del Port de Barcelona, la naviliera desplaçarà cap a les de la nit el buc al Moll de Ponent, des d'on s'incorporarà a la línia comercial Gènova-Barcelona-Tànger, operativa des de fa anys i que es dedica al transport de càrrega i passatgers. La naviliera ha decidit finalment destinar el vaixell a cobrir aquesta línia després de donar servei durant més de tres mesos al Ministeri d'Interior allotjant els agents de la resta de l'Estat desplaçats a Catalunya, juntament amb el 'Moby Dada', conegut com el vaixell del Piolín, i el GNV Azzurra, que ja va deixar el port català amb destinació Gènova. El GNV Azzurra va atracar al Port de Tarragona a mitjan setembre i el 16 de novembre, quan el creuer Moby Dada -decorat amb el 'Piolín' i altres dibuixos animats- va marxar de Barcelona, el va substituir.  Centenars d'efectius de la Guàrdia Civil i la policia espanyola es van desplaçar en l'operatiu que havia d'impedir el referèndum de l'1 d'octubre i es allotjar en aquests tres ferris. Part d'aquests agents van tornar a les seves destinacions el novembre, mentre que es va mantenir un "contingent més reduït" fins passades les eleccions al Parlament del 21 de desembre. L'objectiu era que els policies que es mantenien a Barcelona poguessin donar resposta en cas que fos necessari en matèria d'ordre públic, així com per a altres funcions, segons van assenyalar en el seu moment fonts de la policia espanyola. Aquests agents han anat marxant de forma progressiva en la darrera setmana en un procés que es va tancar dissabte. D'altra banda, els sindicats policials van criticar la poca idoneïtat d'allotjar els agents en ferris i van denunciar les condicions en el Moby Dada. L'última polèmica es va desfermar amb el menú de Nadal dels agents, que alguns sindicats policials van denunciar i el ministre de l'Interior, Juan Ignacio Zoido, va ordenar obrir una informació reservada al respecte.

Summary: El darrer ferri que allotjava policies sortirà aquesta nit del Port de Barcelona amb destinació Tànger


El president de Ciutadans (Cs), Albert Rivera, ha acusat el PSC de ser una "mala còpia dels nacionalistes" amb un programa electoral com que plantejava Convergència i Artur Mas però "quatre anys després", en referència a la Hisenda catalana. En l'acte de presentació de l’equip del partit a l’amfiteatre del Parc Gran Sol de Badalona, ha apel·lat els votants "decebuts" amb el PSC que, durant anys, afirma que ha lliurat els seus vots als "separatistes". "Tots els nostres vots aniran al recipient de la Constitució", ha reblat Rivera. En aquest sentit, ha afirmat que els socialistes i el PP no volen que governin a Catalunya però s'ha mostrat convençut que "no els quedarà més remei" que donar-los suport perquè els seus votants prefereixen Cs que un govern amb ERC o el PDeCAT. Som els únics que podem guanyar a ERC a les eleccions", ha sentenciat. En un acte amb militants i simpatitzants del partit taronja, Rivera ha defensat que barris catalans com els que hi ha a Badalona són "l'essència" de la convivència, el benestar i els serveis públics de Catalunya i no se'ls ha d'obviar, com afirma que han fet Montilla, Mas o Pujol. Per això, ha afirmat que la "gran batalla" del 21-D és la mobilització, perquè el "malson" dels  "separatistes" és la participació.  El president de Ciutadans ha posat en valor que el seu partit "respecta" els jutges, que esgrimeix que no se'ls ha de perseguir ni envoltar, com tampoc punxar les rodes als fiscals ni envoltar-los les cases. "No expulsem els policies dels hotels, els respectem, i no acusem els fills dels Guàrdia Civils, els defensem", ha precisat Rivera, que assegura que durant el govern de Pujol no es deixava treballar els fiscals per evitar que perseguissin la corrupció.  Catalunya com a "solució als problemes d'Espanya" Cs considera que si el 21-D no guanya un govern constitucionalista no es podran resoldre els problemes d'Espanya, que té uns pressupostos generals i lleis anticorrupció aturades. "Ens toca complir. Catalunya tornarà a ser part de la solució d'Espanya", ha precisat Rivera.  En aquest sentit, creu que els "vells partits" no tenen respostes davant les "noves preguntes", i creu que no tenen l'oportunitat de guanyar les eleccions. "Som els únics que podem guanyar a ERC a les eleccions", ha sentenciat. Rivera també ha reclamat a Sanchez que no insulti els votants de Cs ni els seus afirmant que són "feixistes" quan, segons afirma, només són espanyols que "volen continuar sent-ho".  De la seva banda, la candidata a la presidència de la Generalitat, Inés Arrimadas, ha reclamat "deixar de carregar-se la convivència i les institucions democràtiques" de Catalunya i acusa Puigdemont de "no respondre ni comparèixer" al Parlament mentre "fuig" a Brussel·les.  Així, creu que als independentistes els ha caigut la "careta" davant de tot Europa, un continent que desitja, creu, que Catalunya sigui una "bona notícia" en ocupació i en creació d'empreses. "Catalunya no pot continuar sent un problema per Espanya ni per Europa", ha reblat. Així, ha garantit que no "fugirà" de la justícia sinó que "demanarà més justícia social".  Finalment, el portaveu de Cs, Joan Carles Girauta, ha qualificat Catalunya com una "zona d'excepció" permesa dins d'Espanya durant anys pels governs centrals, que creu que preferien mirar "a l'altre cantó" perquè necessitaven el suport dels nacionalistes.

Summary: Rivera acusa el PSC de ser una "mala còpia dels nacionalistes" amb propostes d'Artur Mas "quatre anys després"


La fira del llibre ebrenc, germana gran i llavor del Litterarum -la fira d'espectacles literaris de Catalunya-, compleix 15 anys. Per celebrar-ho canviarà d'ubicació i instal·larà la gran llibreria unificada amb 2.000 títols de temàtica ebrenca a la cèntrica Plaça de Dalt de Móra d'Ebre. L'objectiu és apropar-se a la gent, als serveis de la capital riberenca i crear un circuit que unirà els espais de representació del Litterarum i la mostra llibres. També s'amplia la seva durada a quatre dies, per poder encabir activitats escolars en la programació. Per altra banda, la literatura ebrenca també es farà sentir en el Litterarum amb destacats espectacles d'autors o temàtica ebrenca. Enguany el 80 aniversari de la Batalla de l'Ebre i la Guerra Civil protagonitzaran dos noves representacions: la nova creació de la companyia de Valer Gisbert, 'Vestigis 2.0' amb una primera part al Poble Vell de Corbera d'Ebre i una segona als molls del l'Ebre a Móra d'Ebre; i 'Paraules de guerra a l'Ebre en caiac' que tindrà el riu com a escenari i que impulsen les empreses Terra Enllà i En Blau.  També la cantautora Montse Castellà presentarà el seu últim disc dins de l'activitat TAST Escriptores amb les literates femenines com a protagonistes, Ferran Roca combinarà persecució digital i poesia a 'Dhang i literatura', i la companyia Carles Garrido presentarà l'obra 'Ramon Muntaner i els Entença'.  La Batalla de l'Ebre al cor de Litterarum L'efemèride dels 80 anys de la Batalla de l'Ebre és l'eix de dos dels espectacles ebrencs que estrenarà Litterarum. Per la imatge que volem donar aquí i a fora, i som l'única fira dels llibres i havíem de tenir una deferència i els programadors de Litterarum demanaven si hi hauria alguna cosa especial. Arribem a un punt molt notable de com poder treballar la literatura d'aquest fet històric del nostre territori que enguany compleix 80 anys", ha defensat Albert Pujol, director de la fira d'espectacles literaris.  El dramaturg ebrenc Valer Gisbert torna a recórrer al llibre '115 dies a l'Ebre. El sacrifici de la lleva del Biberó', d'Assumpta Montellà, per presentar un espectacle nou que parteix del 'Vestigis' de 2015 i que es titula 'Vestigis 2.0'. "2 perquè és una segona part i 0 perquè anem a l'origen, a la vida d'aquelles persones", ha explicat Gisbert. L'obra es dividirà en dues parts. La primera, 'foradada Corbera', tindrà l'església del Poble Vell de Corbera d'Ebre com escenari.  "Ens hem buscat i ens trobat", ha destacat Joan Antoni Montaña, president de l'Associació del Poble Vell de Corbera d'Ebre, on cada mes d'aquest 2018 s'hi ha programat un acte principal dins del cicle 'Corbera d'Ebre, al centre de l'objectiu'. "L'esdeveniment de referència al maig a les Terres de l'Ebre és el Litterarum i la vinculació entre la Batalla de l'Ebre i la literatura, des de qualsevol vessant, és clara. Vam començar a establir contactes i la possibilitat d'oferir un marc incomparable a un espectacle literari que segurament allí es trobaria molt a gust", ha relatat Montaña. "Aquest pot ser l'inici d'una gran amistat, perquè li podem donar continuïtat a la col·labroació sent com som veïns de comarca", ha afegit. La segona part de 'Vestigis 2.0' és 'passarel·les sobre Móra d'Ebre' que s'escenificarà al passeig fluvial de la població, on s'homenatja a les víctimes a través de l'obra. "Hi ha poesia, hi ha interpretació, cançó de Teresa Rebull, i moltes emocions", ha destacat Gisbert.  Lletres al riu  Per altra banda, una segona proposta original i "intensa" és la creada per les empreses Terra Enllà i EnBlau. 'Paraules de guerra a l'Ebre en caiac', és una lectura dramatitzada amb el riu Ebre com escenari que "fusiona turisme i literatura" a partir de fragments de prosa i poesia d'autors catalans que parlen de la Guerra Civil i la Batalla de l'Ebre com Artur Bladé, Roc Llop, Vergés, Perucho o Rovira i Virgili.  "No és una ruta guiada, des del minut zero la gent ha de saber que entra com a una sala de teatre per participar activament a un espectacle. No hi haurà aturades. La gent ens ha d'acompanyar, ho ha de sentir i és una experiència molt curta però molt intensa i tenim la intensió que tingui un garbull d'emocions. Que algunes de les emocions que es van viure durant la guerra es puguin viure o recrear o recordar", ha destacat Andreu Caralt, corresponsable de Terra Enllà.  Nova ubicació de la fira del Llibre i més propostes La llibreria única que coordina l'Institut Ramon Muntaner (IRMU) tindrà una nova incorporació. A les llibreries de referència de la Fira, Bassa de Móra d'Ebre, Viladrich de Tortosa i Guaix d'Amposta, s'hi afegeix la llibreria El Núvol de Móra la Nova, especialitzada en llibre infantil i juvenil. "Volem donar-li suport i que se sumi a aquest gran projecte i estem treballant perquè el fons de la llibreria unitària sigui més gran que en anys anteriors, amb moltes novetats però amb molt fons de llibreria que també busca la gent a la nostra fira", ha dit Mari Carme Jímenez, directora de l'IRMU.  Una trentena d'autors presentaran i signaran al públic les seves obres. Els lectors podran establir contacte amb els escriptors. Les presentacions es faran a la Carpa de la Fira i es faran en un format "més proper i obert". Se seguirà fomentant, a més, la innovació per apropar la literatura a través de la tecnologia. Després de les activitats de la Tuitliteratura, impulsat per Jesús Maria Tibau, o el taller de Booktoubers ebrencs, durant la mostra del Llibre Ebrenc es repetirà el foment de creació de relats i cocreació literària a través de l'aplicació Wattpad.  Per altra banda s'amplien també les jornades d'anàlisi i debat al voltant del llibre i hi haurà tres taules de debat. La primera s'adreça a biblioteques d'escoles públiques, amb la intenció de dinamitzar-les més. La segona comptarà amb una forta participació de les biblioteques municipals ebrenques i s'analitzarà com apropar-les més a la gent jove. I finalment la tercera abordarà com comunicar la història a través dels llibres i les revistes. En aquesta darrera taula rodona hi participaran Victòria Almuni, Toni Oresanz i un representant de la revista històrica Sàpiens.

Summary: La fira del llibre ebrenc estrena ubicació i amplia la durada en la celebració de la seva 15a edició


El Programa d’Acció Lectora, impulsat per l'oficina Barcelona Ciutat de la  Literatura de la UNESCO i per Biblioteques de Barcelona, ha organitzat un  conjunt de 500 propostes que s'allargaran fins al juny del 2019 i que volen incidir sobre la promoció i el foment de la pràctica lectora, abastant totes les seves vessants i focalitzant totes les franges d’edats i les realitats socials del territori. Programa d'Acció Lectora desplegarà 12 accions que volen abastar tots els indrets de la ciutat i totes les franges d’edat. Més de 100 escriptors participaran en les diferents activitats del Programa d’Acció Lectora, per a les quals s’han adquirit més de 2.500 llibres. El pressupost és d'uns 400.000 euros.  El Programa desplegarà 12 accions que arribaran a tots els indrets de la ciutat i les franges d’edat. S'actuarà de manera més intensa en les parts de la ciutat  amb especials necessitats d’impuls a la lectura, o bé entre aquells col·lectius que no  disposen de les condicions més favorables per al conreu i posterior consolidació  dels hàbits lectors.

Summary: Barcelona organitza 500 propostes en el marc del Programa d’Acció Lectora fins al juny del 2019


El ple de l'Ajuntament de Barcelona ha tornat a tombar una iniciativa en contra de la col·laboració del consistori amb el referèndum de l'1-O, en aquest cas presentada per Cs. Han rebutjat la proposició BComú, el Grup Demòcrata, ERC i la CUP, mentre que l'han votada a favor Cs, el PSC i el PPC. El text demanava que l'Ajuntament rebutgés qualsevol requeriment de la Generalitat, ja sigui per a la formació del cens, la constitució de meses electorals o la cessió d'espais municipals, preservant els funcionaris. Ara bé, el debat ha estat marcat per la retirada d'una iniciativa justament en sentit contrari per part del Grup Democràta, que tampoc hagués prosperat. Xavier Trias ha tornat a oferir-se per coresponsabilitzar-se en el que calgui, mentre que el tinent d'alcaldia Gerardo Pisarello li ha recriminat que es faci "l'heroi" quan no va signar cap paper pel 9-N.

Summary: L'Ajuntament de Barcelona torna a tombar una iniciativa en contra de la col·laboració del consistori amb l'1-O


Els Bombers remullen i revisen el perímetre afectat per les flames ACN Llers.-Els Bombers de la Generalitat han treballat aquest dijous a la matinada en un incendi que ha afectat unes tres hectàrees de vegetació -segons dades provisionals- que ja havien estat afectades pel foc durant l'estiu del 2012. Aquest cos ha rebut l'avís d'incendi a les 0.24 hores i fins al lloc s'hi ha desplaçat nou dotacions terrestres que han donat el foc per estabilitzat a les 2.34 hores. Amb tot, els bombers segueixen remullant els punts calents i revisant el perímetre afectat per les flames. Cap persona ha resultat ferida.

Summary: Un incendi a Llers afecta unes tres hectàrees de vegetació que ja havien estat afectades pel foc el 2012


Els Mossos d'Esquadra van detenir el 4 de maig un home, de nacionalitat espanyola i de 32 anys, com a presumpte autor de dos robatoris amb intimidació a la mateixa farmàcia de l'Hospitalet de Llobregat. L'arrestat, amb cinc antecedents policials per delictes similars, va utilitzar un ganivet de cuina per intimidar els treballadors i va aconseguir fugir amb els diners de la caixa. El primer robatori va passar el 14 de febrer, quan la farmàcia era oberta. Arran dels fets es va posar en marxa una investigació que va permetre identificar el lladre quan va robar per segona vegada el mateix establiment , el 4 de març. L'investigat ha quedat en llibertat amb càrrecs després de passar a disposició del Jutjat de guàrdia de l'Hospitalet de Llobregat. Els investigadors van poder identificar el presumpte lladre perquè la descripció que en van donar els treballadors era coincident en els dos robatoris. A més, les imatges de la farmàcia van confirmar les seves sospites. En el segon robatori l'home va actuar en la mateixa franja horària que en el primer i en aquella ocasió hi havia un client en el seu interior. L'individu va intimidar als treballadors de l'establiment amb un ganivet de cuina per aconseguir els diners i va fugir.

Summary: Un detingut per robar dues vegades en una farmàcia de l'Hospitalet de Llobregat


Prop d'una trentena de tripulants de cabina de l'aerolínia Ryanair s'han manifestat durant el migdia d'aquest dijous a les instal·lacions de l'aeroport de Girona-Costa Brava coincidint amb la segona jornada de vaga per reivindicar millores en les condicions laborals. La protesta ha engegat als mostradors de facturació de la companyia de baix cost i els treballadors han anat desfilant per tota la terminal gironina per demanar un contracte espanyol. Una de les representants del Sindicat Independent de Tripulants de Cabina amb Passatgers de les Línies Aèries (SITCPLA), Alexandra Saiz, ha afirmat malgrat que estiguin "vivint a Espanya" tenen un "contracte a Irlanda" i això comporta una sèrie de canvis en condicions laborals. Un dels principals problemes és que no tenen hores disponibles per anar al metge i tan sols hi poden anar "quan fem vacances o en el nostre dia lliure", ha assegurat la representant sindical. El fet de tenir la nòmina a Irlanda també els dificulta aconseguir un crèdit o una hipoteca perquè a les entitats bancàries els consta com que "no tens nòmina". Un dels principals factors que han denunciat els treballadors és que no tenen una mútua d'accidents laborals i en molts casos, els treballadors han assegurat que no tenen una assistència mèdica com la resta de treballadors espanyols i que si mai han d'agafar la baixa laboral, no cobren mentre no puguin anar a treballar. Alguns dels treballadors també han denunciat que l'empresa ofereix un tracte diferent a la tripulació, ja que alguns dels treballadors estan subcontractats per altres empreses, que segons els sindicats són de la mateixa propietat que Ryanair. Per això exigeixen que s'equiparin els sous i condicions laborals entre tots els membres de la tripulació de cabina. Alexandra Saiz ha indicat que representa que són treballadors irlandesos ja que "la matrícula" dels avions de Ryanair "és d'Irlanda" i això significa que dins de l'avió estan en territori irlandès. Per aquest simple fet, ja es poden acollir al mercat laboral d'aquest país amb totes les diferències que comporta. De fet, Saiz també ha alertat que mensualment els descompten entre 40 i 50 euros del sou. Aquesta quantitat serveix per pagar el rescat bancari a Irlanda, ja que la jurisdicció d'aquest país els obliga a contribuir amb aquesta despesa. Més enllà de les diferències que puguin existir per tenir un contracte laboral a Irlanda en comptes de l'estat espanyol, els treballadors també han explicat que l'empresa els pressiona per tal que ofereixin molts productes als clients durant el vol i en cas que no sigui així, la direcció els obre un expedient. Des dels sindicats també han reclamat a la companyia irlandesa que reconegui els delegats sindicals, ja que actualment els representants dels treballadors han d'utilitzar les seves hores lliures per poder dedicar-se a protegir els drets dels treballadors. Els representants també han aprofitat la protesta per demanar a la companyia que compleixi amb la llei de cada país des d'on opera, d'aquesta manera s'igualarien les condicions amb la resta d'assalariats.

Summary: Una trentena de treballadors de Ryanair es manifesten a l'aeroport de Girona per aconseguir un contracte espanyol


El cap de files dels comuns reclama com a "punt comú" de les forces progressistes comprometre's a una fiscalitat progressiva ACN Barcelona.-El cap de llista a les eleccions del 21-D de Catalunya En Comú-Podem, Xavier Domènech, ha assegurat aquest dijous que la seva candidatura és "l'única garantia progressista" per al Parlament i el Govern. En una roda de premsa a la seu de l'ACN, Domènech ha assegurat que la seva és una llista "sense contradiccions" en l'eix social i ha reivindicat així que l'espai dels comuns no ha "afavorit mai" un govern de la dreta. Sense concretar pactes postelectorals, Domènech sí que ha afirmat que vol "estendre la mà a qui camina cap a polítiques progressistes" i en aquest context el cap de files dels comuns ha interpel·lat els partits d'esquerres a comprometre's amb dues de les propostes que porten al programa: revertir les retallades i una fiscalitat progressiva i "més justa". De fet, el candidat de CatECP ha proposat que aquestes dues mesures es fixin com "punts comuns" d'aquests partits. Domènech ha erigit la seva candidatura com la que permetrà que Catalunya "avanci des dels anhels plurals" i des de "consensos transformadors amplis". És en aquest context que el cap de files dels comuns ha desplegat cinc mesures "claus" per al desenvolupament social. D'entrada aposta per blindar drets socials i revertir les retallades, fixant la inversió social del 21 al 28% del PIB.  En segon lloc aposta també implementar a Catalunya una fiscalitat "progressiva i progressista". Ho vol fer recuperant "gran part" l'impost de successions, "retocant-ne" bonificacions i deduccions. Els comuns també volen deixar sense efecte que l'impost sobre el joc sigui del 10%, i proposen fixar-lo al 55%. En IRPF, els comuns també volen augmentar els tipus a partir de les rendes de més de 60.000 euros.  El tercer punt és un pla per a la justícia de gènere i contra  les violències masclistes, i el quart, un pla per frenar l'atur juvenil i en la franja d'edat superior als 45 anys. Una cinquena mesura és que es reguli el preu del lloguer amb una llei d'arrendaments urbans que "limiti l'increment [del preu] en el canvi de contracte".  Són cinc propostes sobre la taula i, de fet, Domènech considera que les forces progressistes haurien de fixar-ne dues com a "punts comuns" de cara el 21-D: vol arrencar-los un compromís per revertir les retallades dels "'Esade boys'" i per impuslar una fiscalitat progressiva i "més justa".  Té clar que els comuns són l'única garantia per què es produeix aquesta majoria progressista, però Domènech no concreta amb precisió amb qui es vol aliar. "Som el riu central perquè ho plantegem més clarament; estendrem la mà a qui camina cap a polítiques progressistes", ha assegurat admeten que la majoria de forces tenen "contradiccions".  No creu que en tinguin, en canvi, en l'eix social els comuns. "No hem afavorit mai un govern de la dreta", ha insistit en roda de premsa aquest dijous. De fet, ha assenyalat la CUP per aprovar uns pressupostos que "no eren els seus": "No sé si és un llarg viatge cap al centre, a nosaltres no ens ha passat", ha etzibat als de Carles Riera.  També ha mirat cap a ERC i el PSC: "ERC està disposada a tornar a fer president algú de Convergència? El PSC està disposat a donar el govern a Cs? Nosaltres tenim claríssimes les nostres propostes i com podríem construir aquestes majories però hi ha preguntes fonamentals que s'han de contestar", ha afirmat Domènech.  És en aquest context que ha assegurat que els de Miquel Iceta emprenen un "camí directe" per pactar amb Cs i el PPC. "Un pacte que es produirà en condicions de subordinació i inferioritat. Amb aquest PSC a nosaltres no ens trobaran ", ha advertit.

Summary: Domènech s'erigeix com "l'única garantia progressista" i insta les esquerres a revertir les retallades


El programa Escola Nova 21 col·laborarà en el procés per fer arribar la innovació als centres ACN Barcelona.-El Departament d'Educació, l'Associació Catalana de Municipis (ACM) i la Federació de Municipis de Catalunya (FMC) han presentat aquest dimecres l'acord per incorporar nous mètodes pedagògics a l'aula. El programa Escola Nova 21 col·laborarà en el procés per fer arribar la innovació als centres. L'acord durarà fins a l'estiu del 2020, quan Escola Nova 21 s'extingirà un cop el programa hagi transferit el coneixement i els nous procediments a les administracions públiques. El Departament pilotarà el canvi, que es comprovarà en una mostra representativa de 30 centres. Educació ja havia signat un primer acord amb aquest programa ara fa més de dos anys. El secretari de Polítiques Educatives, Carles Martínez, ha explicat que el Departament incorpora aquest programa a les seves xarxes de millora per "impulsar la innovació i la millora educativa, i així donar resposta a les necessitats educatives de tot l'alumnat". Martínez ha recordat que Educació ja va signar un conveni ara fa més de dos anys amb Escola Nova 21, que aplega de manera voluntària mig miler de centres. L'estratègia, ha continuat, és estructurar tot el sistema en xarxes de treball col·laboratiu, amb el lideratge dels Serveis Territorials, la Inspecció Educativa i els Serveis Educatius.  El Departament d’Educació liderarà el desplegament d’aquest acord, amb la col·laboració dels ens locals i d’Escola Nova 21. La transferència dels coneixements i procediments es farà a través d’un procés de treball conjunt amb el programa, per tal que les accions de transformació educativa puguin arribar al conjunt de xarxes i de centres educatius del territori. Aquesta acció conjunta es coordinarà des d'una comissió de treball constituïda per les quatre parts, en el marc de la Comissió Mixta que conformen el Departament d'Educació i les entitats municipalistes.   Mostra de 30 centres   Escola Nova 21 compta amb una mostra representativa formada per 30 centres amb els que es comprova un protocol de canvi intensiu. Això comportarà que personal d'Educació assumeixi la mentoria de les escoles implicades i, conjuntament amb l’equip del programa, supervisarà i avaluarà els processos de canvi i les accions de formació vinculades. Després extraurà les evidències i els aprenentatges que permetin generalitzar aquest procediment de transformació dels centres educatius. El director d’Escola Nova 21, Eduard Vallory, ha celebrat la "transversalitat política i institucional de l’acord", que posa les bases, ha dit, per aconseguir que l'actualització educativa que la UNESCO demana arribi progressivament a tot el sistema educatiu català, a través de polítiques públiques que es mantinguin en el temps.

Summary: Educació i les entitats municipalistes acorden incorporar nous mètodes pedagògics a l'aula


Les pernoctacions en establiments hotelers a Catalunya han caigut un 96,1% interanual al juny, segons la Conjuntura Turística Hotelera publicada per l'Institut Nacional d'Estadística (INE). Les dades del sisè mes de l'any suposen una forta caiguda en comparació amb les xifres de 2019 però representen un creixement exponencial respecte als registres de maig. En comparació amb el mes anterior, les dades s'han multiplicat per deu i han passat de 25.868 pernoctacions al maig a 265.997 al juny. Per demarcacions, Lleida ha estat la menys afectada, amb un descens del 83,9% de les pernoctacions, mentre que Barcelona és la més afectada, amb una caiguda del 97,2%.  Per la seva banda, el nombre de viatgers ha caigut un 93,7%, fins als 143.836. Andalusia, Catalunya i Madrid són els principals destins de tots els viatgers de l'Estat.  Catalunya és també la segona comunitat amb més establiments hotelers oberts al juny, per darrere d'Andalusia, amb un total de 817. Tot i això, el grau d'ocupació se situa en un 18,5%, per sota de la mitjana estatal, de 18,8%, i per darrere de Madrid, les Illes Balears o Múrcia, amb ocupacions del 25,6%, 23,8% i 21,4%, respectivament.  A l'Estat, les pernoctacions en establiments hotelers han caigut un 95,1% al juny, fins a 1,8 milions, i el nombre de viatgers ha disminuït un 91,9%, fins a 920.778 viatgers. Ambdues xifres suposen menys d'un 10% dels totals estimats per aquestes variables fa un any. Els hotels de quatre estrelles són els més visitats, seguits dels de tres.  Tot i la finalització de l'estat d'alarma el 21 de juny, només han obert 5.896 dels pràcticament 20.000 hotels de l'Estat, un 64,6% menys que fa un any. El total de places ofertes és de 322.508, un 16,7% del total. En total, en el primer semestre de 2020 s'han produït 44,1 milions de pernoctacions en hotels estatals, un 70,5% menys que en el mateix període de 2019.

Summary: Les pernoctacions en establiments hotelers a Catalunya cauen un 96,1% anual al juny però es disparen respecte a maig


La plantilla de Preicar, fabricant de portes tècniques i sistemes de tancament amb seu a Sant Gregori (Gironès), ha començat aquest dilluns una vaga de 24 hores que es repetirà cada dilluns i divendres fins que la direcció no els pagui els salaris que els deu. Els treballadors denuncien que la situació és "inaguantable" perquè des del mes d'agost només han cobrat 500 euros. Afirmen estar farts de "promeses incomplertes" i recorden que els problemes per cobrar s'arrosseguen des del 2014. Des de llavors, que també se'ls ha retallat el salari fins a un 15% i han passat de la cinquantena de treballadors que eren a setze. L'empresa, que fa més de quaranta anys que està oberta, fa tres anys va superar un concurs de creditors. (L'actualització inclou l'explicació de l'empresa on es diu que "molt possiblement" podran pagar una part del que deuen als treballadors aquesta setmana) Els treballadors de Preicar s'han concentrat davant de l'empresa a Sant Gregori (Gironès) en el primer dia de vaga de 24 hores. Duien pancartes on es podia llegir 'Preicar prou de mentides, paga ja!', que reflectien la indignació d'una plantilla que porta des del mes d'agost anant a treballar sense saber quan cobrarà les nòmines que se'ls deu. La dona d'un treballador, portava les factures de l'electricitat, el gas i la llum "Com ho podrem pagar això?" es preguntava i després admetia que havien hagut de demanar ajut a la família per arribar a final de mes.  El delegat de la UGT de l'empresa, Juan Manuel Montalbán, subratllava que la situació és "inaguantable". "Amb 500 euros en tres mesos, una família no pot viure", ha dit. I ha recordat que els problemes per cobrar vénen des del 2014 perquè la direcció "paga a mesura que cobra dels clients". En els últims quatre anys, a més, han vist com han passat de ser uns cinquanta treballadors als setze que són ara arran d'un ERO i també com l'empresa ha superat un concurs de creditors. Per altra banda, també denuncien que els salaris s'han reduït entre un 10% i un 15% i que se'ls ha retallat alguns drets, com ara a nivell de roba de treball, revisions mèdiques i de manteniment de maquinària. El més greu va ser l'any passat quan un treballador va perdre un dit, un fet que ho atribueixen a la falta d'inversió. També posen l'exemple de la manca de manteniment a les zones comunes. Es queixen que han d'utilitzar tots un lavabo que no es neteja des de fa quatre anys.  La vaga com a única sortida Divendres passat, hi havia una reunió convocada pel Tribunal Laboral de Catalunya. La direcció, però, ja va dir que no pensava pagar el que deu i es va negar a sotmetre's a la mediació, segons UGT. Per Montalbán, "no ens ha deixat cap més sortida que anar a la vaga perquè l'oportunitat la va tenir divendres i no va voler fer res". Segons ha explicat, des de llavors que el propietari ha enviat algun missatge a treballadors dient que "ho sent molt" i que "amb carinyo, no volia arribar fins aquí i que està treballant per fer els pagaments". Però per als treballadors, aquestes paraules no tenen cap validesa perquè estan "farts de sentir promeses que no es compleixen". El setembre, els va dir que els pagaria el que se'ls devia en els propers dies però no només no va passar sinó que ara els deu un mes més.  El delegat d'UGT afirma que la direcció els ha dit en alguna ocasió que si no els sembla bé que marxin però recorda que els treballadors tenen entre 12 i 35 anys d'antiguitat i que no poden plegar sense cap indemnització ni atur. "Mentrestant, estem condemnats a seguir treballant", ha afegit Montalbán. Durant la concentració, s'ha comptat amb la presència del secretari general de la UGT a Girona, Xavier Casas, que ha exigit a la direcció que busqui una solució ja perquè la situació dels treballadors de la firmà està "al límit". Casas ha denunciat l'actitud "xulesca" del propietari que "no té cap respecte pels seus treballadors" i ha explicat que s'estan fent tots els esforços per desencallar la situació. Ja s'ha parlat amb la conselleria de Treball perquè també forci la mediació. Pel que fa a la situació econòmica de l'empresa, el sindicat assegura que aquest 2016 "no ha empitjorat".  Els representants dels treballadors han demanat una reunió amb la direcció aquest matí, que s'ha aconseguit fer. Recorden, però, que fins que no se'ls pagui el que se'ls deu, faran vaga cada dilluns i divendres fins a finals d'any. L'empresa espera poder pagar una part del que deu aquesta setmana Fonts de l'empresa han explicat a l'ACN que la reunió mantinguda aquest dilluns durant una hora ha servit per acostar posicions. S'ha assenyalat que hi ha hagut un "problema tècnic" amb una comanda important que els ha desestabilitzat els comptes i que s'ha sumat als endarreriments d'alguns clients que no han pagat quan es preveia. Malgrat tot, es diu que la direcció està fent els possibles per solucionar-ho i preveu que "molt probablement" aquesta mateixa setmana pugui pagar una part del que se'ls deu.  Aquest 2016 estava essent un any "correcte" i es començava a veure una certa millora. Ara bé, fonts de l'empresa subratllen també que un cop s'ha superat un concurs de creditors com és el seu cas la situació segueix essent complicada.

Summary: ACTUALIZACIÓ:Primer dia de vaga dels treballadors de Preicar a Sant Gregori per reclamar cobrar les nòmines pendents


El Parlament ha reprovat la portaveu de Cs, Lorena Roldán, per haver pretès construir un "fals relat de violència del moviment independentista", en "manipular" el sentit d'unes paraules del president del Govern, Quim Torra. El ple ha aprovat una proposta de resolució conjunta dels grups de JxCat i ERC, que també ha rebut el suport de la CUP. CatECP s'hi ha abstingut, i Cs, PSC-Units i PPC hi ha votat en contra. Roldán va acusar ahir Torra de "blanquejar el terrorisme", en un debat de política general tens. La diputada de Cs va mostrar al saló de plens una fotografia de l'atemptat d'ETA a Vic (1991). El president va replicar-li que era d'una "irresponsabilitat colossal" igualar l'independentisme amb el terrorisme d'ETA. Aquest matí, Roldán ha negat aquesta equiparació.

Summary: El Parlament reprova Lorena Roldán per pretendre construir un "fals relat de violència" de l'independentisme


La direcció de la multinacional automobilística japonesa Nissan ha registrat aquesta tarda l'Expedient de Regulació d'Ocupació (ERO) vinculat al tancament de les tres plantes que té a Catalunya. Direcció i sindicats han mantingut avui la primera reunió per intentar pactar les condicions de l'expedient. Després d'això, el conseller Chakir el Homrani ha lamentat que l'expedient “afecta milers de persones treballadores”, per bé que, fins ara, no ha transcendit el volum de plantilla afectat. El Homrani, però, ha afirmat: “Vetllarem pels seus drets”. I ha afegit: “Els qui van promoure la reforma laboral, els que li van donar suport i els que no l'han derogat, avui són l'exponent d'un fracàs polític en defensa dels drets laborals”. Cal recordar, en aquest sentit, que aquest dimarts el Parlament ha reclamat al govern espanyol que recuperi l'autorització administrativa dels ERO, en una sessió conjunta de les comissions d'Empresa i Treball monogràfica sobre el tancament de les fàbriques de Nissan a Catalunya. Els parlamentaris de JxCat, ERC, CatECP i CUP han votat en aquest sentit en tres propostes de resolució diferents, l'endemà que els representants de la plantilla de Nissan reclamessin la derogació, precisament, de l'article 51 de l'Estatut dels Treballadors. El PSC s'ha abstingut i el PP i Cs s'han posicionat en contra en les tres votacions. Els grups també han aprovat un text que titlla la incompareixença dels directius de Nissan a la comissió d'aquest dimarts com a "falta de respecte institucional".

Summary: Nissan registra l'ERO per tancar les tres plantes que té a Catalunya